b"\n_START_ARTICLE_\nAndrew Higginson\n_START_SECTION_\nZa\xc4\x8detki\n_START_PARAGRAPH_\nPo povpre\xc4\x8dni amaterski karieri se je Higginson pridru\xc5\xbeil profesionalcem v sezoni 2000/01, potem ko je v drugorazrednem tekmovanju Challenge Tour osvojil drugo mesto in si tako priboril mesto v svetovni karavani. V karavani je ostal pet sezon in nato iz nje izpadel, v tem \xc4\x8dasu je bele\xc5\xbeil dokaj povpre\xc4\x8dne rezultate. Mesto v karavani si je znova priboril za sezono 2006/07, kar mu je uspelo z drugim mestom na seriji turnirjev Pontins' International Open Series (PIOS), kot se je tedaj imenovalo drugorazredno tekmovanje Challenge Tour.\n_START_SECTION_\nPreboj\n_START_PARAGRAPH_\nHigginson se je na turnirju Malta Cup 2007 z zmago proti Stevu Davisu s 5-4 prebil v osmino finala, kjer se je sre\xc4\x8dal s Kenom Dohertyjem in izgubil z 2-5. \xc5\xbde na naslednjem jakostnem turnirju v sezoni, turnirju Welsh Open 2007, pa je prikazal zelo opazen dvig forme in tudi prvi\xc4\x8d v karieri dosegel niz 147 to\xc4\x8dk. Na turnirju je po vrsti izlo\xc4\x8dil Allisterja Carterja (5-1), Johna Higginsa (5-3), Michaela Judga (5-1) in Stephena Maguireja (6-3), s \xc4\x8dimer si je zagotovil mesto v finalu. Tam se je pomeril z Neilom Robertsonom in tesno izgubil, izid je bil 8-9. Higginson je sicer \xc5\xbee zaostajal z 2-6, a nato povedel z 8-6, kar pa ni bilo dovolj za zmago, saj je Robertson osvojil zadnje tri frame.  Ker je v sezoni 2005/06 nastopal v drugorazrednem tekmovanju, se je z nastopom v finalu Welsh Opena zapisal v zgodovino \xc5\xa1porta kot prvi nepostavljeni igralec po Terryju Griffithsu, ki se je prebil v finale katerega od jakostnih turnirjev. Griffithsu je dose\xc5\xbeek uspel leta 1979, ko je tudi slavil v finalu Svetovnega prvenstva. Higginson je prejel denarno nagrado 20.000 GB\xc2\xa3 za njegov niz 147 to\xc4\x8dk, 2000 GB\xc2\xa3 za najvi\xc5\xa1ji niz turnirja in \xc5\xa1e 17.500 GB\xc2\xa3 za igranje v finalu, s \xc4\x8dimer mu je turnir skupaj v denarnico nanesel spodbudnih 39.500 GB\xc2\xa3.\n_START_SECTION_\nPoznej\xc5\xa1a kariera\n_START_PARAGRAPH_\nKljub odli\xc4\x8dni sezoni si Higginson ni uspel zagotoviti mesta na Svetovnem prvenstvu, saj je v 3. krogu kvalifikacij izpadel proti Rickyju Waldenu, ki je slavil z 10-9. Odli\xc4\x8dna dose\xc5\xbeka s turnirjev Welsh Open in Malta Cup sta mu na svetovni jakostni lestvici prinesla skok na 44. mesto, v se\xc5\xa1tevku ene sezone pa je dr\xc5\xbeal celo 24. mesto. To je pomenilo, da bi si vsaj s pribli\xc5\xbeno podobno uspe\xc5\xa1nimi predstavami v sezoni 2007/08 zagotovil mesto med najbolj\xc5\xa1imi 32 igralci sveta, vendar mu to ni uspelo, saj se je v celotni sezoni na glavni del jakostnih turnirjev uvrstil le enkrat - znova na turnirju Welsh Open. _NEWLINE_V sezoni 2008/09 se je nato uspel uvrstiti na glavni del turnirja Grand Prix, na katerem je izpadel v prvem krogu proti Marku Selbyju, ki je slavil z izidom 5-0.  Ob koncu sezone se je nato prvi\xc4\x8d v karieri prebil skozi sito kvalifikacij za nastop na Svetovnem prvenstvu, porazil je Jamieja Jonesa in Michaela Judga.  Ob svojem debiju na prvenstvu se je v prvem krogu pomeril s kasnej\xc5\xa1im finalistom Shaunom Murphyjem in se izkazal za zelo \xc5\xbeilavega tekmeca, saj je v dvoboju \xc5\xbee vodil s 7-6, a na koncu izgubil z 8-10."